**תנאי שימוש באזור תר החברות**

1. מערכת החברות (להלן: "**המערכת**" או "**מערכת החברות**") נבנתה לצורך תקשורת בין רשות החדשנות לחברה/יזם/מוסד (להלן: "**המשתמש**"), לשם עדכון מידע וסטטוס הטיפול בתוכניות, בתיקי המו"פ ובבקשות השונות. השימוש במערכת יבוצע למטרות אלו בלבד, ועצם השימוש בה מהווה הסכמה לתנאים המפורטים במסמך זה.
2. כל הדיווחים והבקשות במערכת כפופים להוראות המסלול ו/או הנהלים הרלוונטיים. בכל מקרה של סתירה בין המידע המופיע במערכת החברות לבין הוראות המסלול ו/או הנהלים, יגברו הוראות המסלול ו/או הנהלים הרלוונטיים.
3. המידע הנאגר במערכת עשוי להכיל מידע סודי ו/או רגיש לגבי כלל תכניות המו"פ של המשתמש. הרשות לשימוש במערכת ניתנת על ידי רשות החדשנות בלעדית למשתמש. למשתמש יימסר שם משתמש וסיסמה, והאחריות לניהול המורשים לשימוש במערכת מטעמו תהיה על המשתמש בלבד. אין לתת הרשאה לשימוש במערכת לגורמים שאינם מורשים כאמור מטעם המשתמש.
4. רשות החדשנות רשאית להתיר או למנוע את גישתו של משתמש ו/או מורשים מטעמו למערכת בכל זמן, על פי שיקול דעתה הבלעדי, ושומרת לעצמה את הזכות הבלעדית לשנות או להפסיק את הפעלת המערכת, במלואה או בחלקה, בכל זמן וללא מתן הודעה מראש.
5. האחריות בנוגע למהימנות המידע המוזן למערכת היא על המשתמש.
6. רשות החדשנות עושה מאמצים רבים כדי לספק למשתמשים חווית שימוש איכותית ובטוחה במערכת. עם זאת, המערכת אינה חסינה מתקלות טכניות ו/או ליקויים ו/או כשלים, ויתכן שלא תהיה למשתמש גישה אליה מעת לעת, בין כתוצאה מאי זמינותה או תקינותה של רשת האינטרנט ו/או רשתות ספקי אינטרנט, בין כתוצאה מכוח עליון ובין כתוצאה מכל סיבה אחרת.
7. רשות החדשנות עושה כמיטב יכולתה, ונעזרת באמצעי אבטחה טכנולוגיים וארגוניים מתקדמים, כדי לאבטח את המערכת, את התקשורת העוברת דרכה ואת המידע האגור בה, כנגד ניצול מקרי או מכוון, אובדן, הרס, או כנגד גישה על ידי משתמשים בלתי מוסמכים או מורשים. התקשורת בין ציוד הקצה של המשתמש במערכת לבין מחשבי הרשות מאובטחת באמצעות שיטות הצפנה מקובלות, בהתאם לתקנים הנהוגים. כמו כן, הרשות נוקטת באמצעים סבירים להגנה על המערכת ועל רכיבי חומרה ותוכנה הקשורים בתפעולה, ודואגת לעדכנם באופן שוטף, בין היתר, כדי להגן על המערכת ועל תכניה מפני חדירות, פריצות או האזנות בלתי מורשות.

על אף האמור, רשות החדשנות אינה יכולה להבטיח את אבטחת המידע ושמירתו באופן מוחלט, ואינה מתחייבת שהמערכת תהיה חסינה באופן מוחלט מפני גישה בלתי מורשית למידע או לתכנים המאוחסנים בה. לפיכך, מובהר בזאת כי רשות החדשנות לא תהא אחראית ולא תישא בכל אחריות במקרה של חדירה או פריצה למערכת, ובין היתר לנזק כלשהו שנגרם עקב ו/או בגין השימוש במערכת ו/או בתכניה ו/או בשירותים המוצעים בה, למשתמש במערכת או למי מטעמו.